B. Bugár, podpredseda NR SR: (2006-02-09):
Ešte predtým, ako by som dal slovo pánovi poslancovi Miklušičákovi, dovoľte mi, aby som privítal dvoch našich nových členov vlády – pani ministerku Žitňanskú a pána ministra Pada. Buďte vítaní a prajeme vám veľa užitočnej práce. (Potlesk.) Pán poslanec Miklušičák, nech sa páči, máte slovo. Pripraví sa pán poslanec Maxon. J. Miklušičák, poslanec: Vážený pán podpredseda, pán predseda vlády, páni ministri, ctená snemovňa, nejdem vystúpiť v zásade proti, chcem len upozorniť na niektoré riziká, ktoré z nášho postupu, tohto postupu do budúcnosti pre Slovenskú republiku vyplývajú. Článok 1 odsek 1 Ústavy Slovenskej republiky hovorí, že  Slovenská republika je zvrchovaný demokratický a právny štát, neviaže sa na nijakú ideológiu ani náboženstvo. Pre mňa to je o tom, že aj Národná rada nestojí nad zákonom ani nad ústavou, ale musí konať v jej rámci a v jej medziach. Presne takýto návrh zákona, o akom budeme rokovať, respektíve v tej istej veci  sme prerokovali  8. novembra 2005. Rokovací poriadok v čl. 96 hovorí: „Ak Národná rada návrh zákona neschválila, nový návrh zákona v tej istej veci možno podať najskôr o 6 mesiacov odo dňa neschválenia návrhu zákona. To sa nevzťahuje, ak návrh zákona, ktorý Národná rada vrátila navrhovateľovi zákona na dopracovanie.“ Uznesením z 8. novembra Národná rada Slovenskej republiky rozhodla o tom, že nebude pokračovať o rokovaní takéhoto návrhu zákona. To je jeden problém, ktorý vyplýva z tohto návrhu. Ďalší problém je ten, že včera v Zbierke zákonov bolo zverejnené rozhodnutie predsedu Národnej rady Slovenskej republiky o termíne  konania volieb. Toto rozhodnutie prijal predseda Národnej rady na základe ústavy – príslušného článku a aj jeho odseku. Toto ustanovenie podľa môjho presvedčenia tým postupom, ktorý teraz sme zobrali, nie je možné konvalidovať a zrušiť. Včera vtipne poznamenal pán kolega Husár vo výbore, že to je o tom, aby sme jedny voľby mali v novembri, cez prázdniny sa občania spamätali z tohto šoku, aký výsledok vyšiel a v septembri zopakovali nové voľby a už opravili ten svoj chybný výsledok z júna. Chápem situáciu, ktorá vznikla tým, že Kresťanskodemokratické hnutie  vystúpilo z vlády. Dnes je vláda kompletná, pripravená rokovať, koniec koncov svedčia o tom aj tieto dva návrhy, ktoré sú v pléne veľmi rýchlo. Zdôvodnenie, ktoré je k tomto návrhu o skrátenom legislatívnom konaní, budem z neho citovať: „Súčasná politická situácia  by mohla spôsobiť, že vláda by nemohla  svojimi rozhodnutiami vykonať niektoré úlohy smerujúce  k zabezpečeniu ekonomickej a právnej stability Slovenskej republiky. To by mohlo viesť k značným a nepriamym ekonomickým dôsledkom.“ Všetko je to pravda, ale všetci poznáte zrejme  rozprávku, kde hlúpy Kubo ide hľadať nevestu, a keď príde do rodinného domu, má tam aj dievčinu, ktorá by sa mu pozdávala, ale pošlú ju do komory pre pohostenie a ona nechodí, ide za ňou aj matka, nakoniec otec a potom ich tam nádejný ženích nájde všetkých plakať, pretože na rebríku visí sekera a všetci špekulujú, čoby keby. Podľa môjho presvedčenia ani politické elity, ktoré sú na čele štátu na základe legitímnych volieb nemajú právo rozhodovať o tom, že kedy porušia pravidlá, ktoré sú tu, kedykoľvek sa na tom zhodnú. Podľa môjho presvedčenia takýto postup vedie niekam preč, niekam do pekiel. Pretože aj oni, keď sa rozhodujú a keď zvažujú, čo idú konať, musia zvažovať aj ten právny rámec, ktorý v krajine existuje, ktorý máme. Ak ten právny rámec je zlý, treba ho zmeniť, ale podľa môjho náhľadu nie je možné len na základe politickej nejakej dohody tento právny rámec nevidieť, nevnímať ho a konať v rozpore s ním. Vážená snemovňa, viem, že mnohí sa odvolajú na rozhodnutie  Ústavného súdu, alebo môžu sa odvolať na rozhodnutie Ústavného súdu vo veci návrhu skupiny poslancov v súlade so zákonom o štátnej službe, kde Ústavný súd rozhodol o tom, že plénum Národnej rady záverečným hlasovaním môže konvalidovať všetky svoje procesné pochybenia. Ale je tam hovorené o procesných pochybeniach, nie o úmyselnom  porušení pravidiel, ktoré tu platia. Procesné pochybenia a úmyselné porušenia som presvedčený, že aj Ústavný súd vníma úplne rozdielne a tu budeme vedome porušovať a rokovať v rozpore s tým, čo nám ústava a zákony tejto krajiny dovoľujú. Ďakujem pekne za pozornosť.